정조 14년
庚戌四月三十日酉時上御誠正閣大臣吏兵批政官北道暗行御史有司堂上召對同爲入侍時右副承旨朴聖泰假注書趙台榮記注官金良倜金鳳顯右議政金鍾秀兵曹判書李𡊠吏曹參判李秉鼎御史徐榮輔有司堂上鄭民始李文源參贊官金履成閣臣李晩秀侍讀官朴奎淳檢討官申馥以次進伏訖鍾秀曰日間聖體若何上曰一樣矣敎秉鼎曰中間不用卿非予惡卿而然也卿多忤世人而致此矣鍾秀曰見忤世人安知非此宰臣長處乎上曰嘉善陞資已至十二年之久而備堂之任尙未爲之是何故也鍾秀曰人器固合備堂之任而左相不爲擧論故臣亦不敢擧議矣上命榮輔讀奏書啓及別單訖上曰北道麥農今至何境而民生能無捐瘠之患耶榮輔曰北民之今或死亡非皆飢饉而然專由癘疫之所祟矣秉鼎曰因咸鏡南道暗行御史徐榮輔書啓守令回啓入侍稟處事命下矣取見書啓則安邊府使魚錫定聽理之際或欠別白民心不服稱爲昏憒文川郡守李顯道雖有持已之廉撫民之惠而束濕稍寬不無奸鄕竊弄之患洪原縣監閔師宣還穀之歲末未捧者春後督納賑口之遘癘闕參者每巡減削民多非之皆思前官云其不治可知三邑守令竝爲罷黜何如上曰依爲之秉鼎曰利城縣監張齊斗做事好用權術未捧歲末詐報春後勒定嚴督所謂賑政遍付流戶之還移充賑濟之用故民怨至有面罵而政令顚錯無一善狀咸興判官兪漢敦昨年槪狀之失實始自營底捧糴之嚴急輒數咸興任用土校之奸猾專昧民勢之遑急怨讟大興不知紀極居山察訪高殷泰專事貪濁略無畏憚嬖妾之族恣行威福奸吏竊權納民馬而不給價同鄕親知皆許濫騎而多開賂門百般聚斂驛路愁怨視如仇疾云張齊斗之詐報未捧移充賑用兪漢敦之槪狀失實任用奸猾高殷泰之嬖妾奸吏恣行威福同鄕之親知皆許濫騎俱不可以尋常不治論兩守今一察訪竝先罷後拿何如上曰依爲之秉鼎曰取見咸鏡南道暗行御史徐榮輔原春京畿兩道沿路書啓則金城縣令魚用謙賣鄕已有定價分糴全是空殼永平前縣令平康縣令李命暹全不曉事獄訟多滯云魚用謙之賣鄕有價實爲名官守令之羞恥事李命暹之獄訟多滯不治可知魚用謙先罷後拿李命暹罷黜何如上曰依爲之秉鼎曰淮陽前府使姜贓汚狼藉擧措駭妄多斂民錢歸之私橐頻往吏家討索酒食云姜之許多贓汚旣經勘罪不足更論而至於頻往吏家討索酒食自有守令以來雖地卑武倅未聞有此等駭悖之擧其辱朝廷而駭聽聞非細故也姜更爲拿問加律重勘何如上曰大臣之意何如鍾秀曰姜向來定配亦出末勘今此御史書啓中斂民錢歸私橐罪關贓汚往吏家討酒食辱及搢紳決不可不拿來捧供行査本道然後準律嚴處矣上曰依爲之秉鼎曰北靑府使柳知養以下諸守令雖無疵毁之端別無優異之蹟竝姑置之何如上曰依爲之北靑治績月前別諭已有措辭下諭者今見繡啓益驗所料待賑畢別有論賞該房承旨錄置使之臨時更稟可也出擧條秉鼎曰取見咸鏡南道暗行御史徐榮輔別單書啓則鏡城京主人韓哥之道內財貨翕張在手之說臣亦得聞而渠之地處至賤雖有勸分之勞其子再郁之差送僉使極涉如何改差似宜矣此雖非臣曹所可回啓者而適因言端敢此仰達矣上曰依爲之出擧條𡊠曰取見北道暗行御史徐榮輔書啓則南兵使李文德論列實蹟別無殊異之可記置之何如上曰依爲之出擧條鍾秀曰今見咸鏡道御史徐榮輔書啓別單則咸鏡監司李秉模賑政之措置不早糴政之督捧太急以致民情嗷嗷破産散四幸賴聖上特降罪罰知所警懼得以多方救濟流民漸集云秉模以重臣自近班出其所殫心效力之道與自上所以責勉者比他尤別有不容以其善於終而恕其失於初咸鏡監司李秉模拿問處之何如上曰依爲之向因左相所奏旣有待畢賑拿來之命出於爲民事之意今何異同待賑事垂畢卽令報備局後分付該府發遣都事而差代則旬間爲之而守令賑事優劣治績能否使之置對前封啓勘罪自勘罪民事自民事萬一因此處義不以實詳聞則當該道伯前後通計可謂三罪俱發卽其地方施以付處之典斷不可已以此嚴飭可也出擧條上曰北伯性本柔順而致此任怨誠非所料矣民始曰北伯之今此任怨欲盡按察之責而不得闊狹之政而然矣民恕雖由於捧糴昨年則不可不盡捧矣上曰畢賑當在何間耶民始曰似當拖至於六月晦間矣鍾秀曰字恤典則奉行之道北路則道臣與守令盡心擧行皆有其效云極爲可嘉更加嚴飭列邑俾有始終之意分付該道道臣他道亦一體申飭何如上曰北道自三月以後頗乃恪勤云其前之泛忽不待繡啓之言可以知之向來別諭始覺有助西關之亦然可推以知令廟堂措辭申加嚴飭兩道而他道勿以令久而稍弛之意一體嚴飭可也鍾秀曰荒年捧糶固難一一請實而文川雲林倉之一倉全是空殼民不願受聞極寒心各別査實狀聞之意分付道臣何如上曰依爲之鍾秀曰進上鹿茸價朝家添給之數書啓中亦以爲過價之過價而鹿茸之漸益翔貴列邑之艱辛窘迫皆由於營主人都庫輩同謀榷利之致云朝家惠澤之因此輩操切閼而不行誠甚絶痛臣方待罪藥院聞羅蔘絶貴之弊亦由於嶺營官屬都庫輩榷利操縱之故以五六倍之厚價而進上所捧皆是家蔘以致連次退却事極寒心方思査實嚴懲之道而北道鹿茸都庫之弊御史旣目覩以來依所請營底都庫輩査出刑配之意分付該道道臣何如上曰依爲之鍾秀曰守令用棍邦禁本自至嚴則況幺麽鄕任乎利城大同監官用棍之說聞極驚駭爲先嚴査得實牒報本司之意分付道臣何如上曰依爲之鍾秀曰北路火粟皆無弊端而獨安邊一邑爲弊最甚坪社火粟名目尤爲駭異各別査實後竝與矯救之方而論列狀聞之意亦爲分付道臣何如上曰依爲之鍾秀曰北路續田之弊永興洪原最甚端川明川文川獨無弊者似必有曲折則御史雖請永洪之遵用端川等例而有不容遙度臆斷假率軍官之數永興一邑兵營屬假率七百名固似夥多而監兵營假率軍官之創設本爲軍兵支放所用則革罷雖無可論裒益均排之方如或有未盡處則民人呼冤亦似無怪竝令道臣査實狀聞後稟處何如上曰依爲之鍾秀曰北道海邑防簾之弊此蓋由於設簾實數一係均廳稅案之後更不得加減故也而均廳捧稅皆用道比摠之法此亦道臣如果詳査得實以彼邑之新增補此邑之舊弊則數旣相當民亦無弊而至於通一道撤簾用網設令民願僉同均廳稅之全失亦似無他條區處之道此亦令道臣査實牒報後稟處何如上曰依爲之鍾秀曰咸興尹厚三及鏡城京主人營主人罪惡雖只以書啓中所臚列見之決不可不嚴覈重繩以謝一道之民人各別親執査實狀聞之意分付該道道臣何如上曰依爲之鍾秀曰草料支供之先自驛站接待而後受價於本邑之弊不但北路八路皆然而但患救弊沒策書啓中別定官吏之說固似差勝而亦難保其無他窒礙之端分付道臣使之斟量利害論報本司何如上曰依爲之出擧條鍾秀曰各邑量田隨自願邑次次改量本有成命而每値凶荒或多掣礙至今遷就矣北道民情之皆願改量御史書啓與筵奏俱甚明白稍待秋成之後受其自願酌量緩急次第改量之意分付于該道道臣其餘七道亦爲一體分付而大抵經界不正最關民害量田之爲小民所同願富戶所必沮從古已然受其自願之際各別査實俾無錯誤之意另加嚴飭何如上曰依爲之仁政必自經界始擧一邑全一道改量非不爲目下急務而非得人莫可議到此則令各該道伯待年事稍熟邑宰得人先從可爲之邑次次爲之至於北道續田徵稅之弊旣聞之如有不勞民而方便釐正之策則何難卽爲前道伯之說旣有所據道內各邑皆用端川方便之例則移施於他邑實合兩便之政邑比摠一款問于各邑雖自今年依此爲之似好前伯旣帶有司之任筵退後卽爲詳細論理行會道伯處以其列邑所報參以已見從長決處仍卽狀聞事分付可也出擧條上曰田案改量在於何年耶民始曰似在百年前而到今徵稅之政率多相蒙之弊以利城南大川言之川路浩大舊日之川今變爲田而無稅昔時之田盡爲成川而徵稅民情之齊願改量實由是也上曰防簾事民旣始也樂從今反稱怨是何故也民始之纔靑魚之捉得非簾則莫可而一設防簾之後勿論捉魚未捉魚徵稅則無減以是招民怨矣榮輔曰防簾初創之時設簾旣少漁理甚多故民皆樂從矣伊後設簾漸多捉魚還少雖至廢捉而徵稅故今反稱怨矣鍾秀曰北道癘疫無家不痛景色慘目云聞極驚惻飢饉癘疫本是相隨之災而荐歉之餘又値毒癘死亡之多亦由於此在前如此之時多有癘祭設行之例分付該曹香祝磨鍊下送以爲及時設行之地似合事宜藁葬中流民之無牌籍不立標者尤極矜愍分付該道道臣使之申飭列邑一一掩身埋土俾無主孤魂得免暴骸之患何如上曰因繡啓別下傳敎卿之所奏亦卽出擧條行會可也出擧條鍾秀曰北道御史徐榮輔書啓別單中以金城縣令魚用謙乘有屋轎之狀路次目覩爲辭矣當此朝令申嚴之日侍從臣之法外濫乘事極駭然而御史旣已目覩有不容等待本道狀聞金城縣令魚用謙先罷後拿何如上曰依爲之該道道臣從重推考一時過去之御史旣云目見則按道之臣難免矇然之責自本司嚴飭可也出擧條鍾秀曰北道流民之自他道還者或有十餘年安堵而混被驅還者云聞極駭然當初京中流民之仍留與還歸皆從自願施行者聖意實出於使之各得其所之盛德則外方擧行之若是錯謬大是意外北道新還民戶中不願仍留者分付道臣使之申飭列邑受其自願許令還歸然後受成冊上送備局以備後考而當初自該道該邑混被勒還之曲折亦令査報以爲申飭時居邑之地他道亦依咸鏡道例一體分付申飭何如上曰依爲之出擧條上曰御史又有所懷以爲陳達可也榮輔曰原春道沿路所見有關民弊故敢此仰達矣淮陽金城金化等三邑以近日奸竊之私行每五里作幕使民分番守直如坐更之例彼疲氓飢困不足有無於禦賊且當農時失業廢務大爲可悶依民願分番守直之法卽爲撤罷恐合事宜矣上曰卽爲行會可也出擧條敎秉鼎曰守令諸窠筵退後卽爲差代可也秉鼎曰咸興判官今當差出而本府以營下劇邑素稱難治不可不擇差他道有聲績未準朔已準限守令竝擬何如上曰依爲之出擧條鍾秀曰定州諸罪人酌處判付臣未及見而俄於閤外略聞禁堂所傳矣辛漸之卽其本鄕定配一則聖意追念其祖也一則以防役等錢之擔當收殺也此兩事皆有不然者以上款言則辛受采之一時濫蒙恩典有何世宥之功勞乎此在事理與法例已極過當以下款言則民錢追給之命蓋以其法外許多財貨奸狀綻露之後有不可因仍掩置且以如是然後方可謂來頭邑宰與邑民大懲創之方故也雖然名公用實私用之物及任事諸人呑食之物惟在道伯與邑倅嚴覈實數無遺準捧之如何而其中猶應有指徵無處之數且如各庫償債錢及民役防給錢自當歸於勿推之科則私用與賂物之推給民人正合於贓財屬公之法意寧有害及凡民闔境騷擾之理前日賓對時左相所奏新案不當爻周民錢不當推給云者臣意則以爲不然矣今此使辛漸收殺之敎聖意似以騷擾爲慮要令方便處之而民錢推給之道惟在道伯與邑倅如右所陳則渠安敢着手於其間設令有着手之道堂堂國體何可使行奸受賂之一鄕品與聞其始終且其周章彌縫之際行奸受賂之熟手舊習安知不更加一層乎隨從諸囚之一竝刑推放送雖仰大度終欠國體而此等瑣瑣之類今不必追理至於首謀之辛漸其時道伯邑倅竝已遠竄之後決不可用寬恕之典矣文源曰定州鄕人輩拿囚者依判下擧行而其中辛漸之處分實有過中者蓋發配於所居地方非罪謫也便是還家也其在嚴懲之道不當若是歇勘且當初所捧非理之財使渠擔當區處者雖出於偏苦其身以懲其罪之聖意而以面觀之彼遐方頑蠢之輩必曰辛漸白脫還來斂錢無事了當云而小無一分畏法之意朝家刑政之失當果何如哉臣意則亟寢成命依初擧條考律嚴勘恐合事宜敢此仰達矣秉鼎曰罪人辛漸之處分臣等雖甚愚迷固知出於我聖上恩威竝施之意而渠以鄕錄時首倡者旣不同被白仁煥遠配之律又不入於四罪人嚴刑逐送之中名以定配穩還渠家則恐未免刑政失當之歸矣且新鄕錄案謂不必爻周則是竝與吳大益而無可罪之事也謂當爻周則此輩勒斂之禮錢不可不推給也而事涉猥屑只可一付道臣而已今若使辛漸竭誠周章以爲贖罪之地則遐俗易訛必曰辛漸不但無罪白脫反承周章之寵命云爾豈不有傷於事面耶臣意則依判堂所奏亟寢成命考律嚴勘斷不可已矣鍾秀曰諸禁堂之見亦與臣見無異罪人辛漸分付該府使之依本律勘處何如上曰處分出於權宜事面果涉如何更聞辛漸非辛受采之子若孫而卽堂姪云然則如是下敎未免失當以首唱定配可也出擧條𡊠曰臣依下敎取考兵批各年應出六之數則甲戌年分以四山監役變作三道參軍又設北道參軍此則各三十朔出六而近年又有宣薦內禁衛正領一年每都目各一員出六合爲六窠其外如宣薦內禁衛春秋兩等試射及宣傳官廳射講出六皆是近年所創蓋如是之故虛司果出六之數歲加月增昨年以加設窠及備邊郞從事官等職已爲區處者殆近三十人而餘者又有十八人之多矣每以此輩疏鬱之道屢勤筵敎曲加軫念臣不勝欽仰對陽之不暇而第人多窠窄萬無通變之策臣意則宣薦內禁衛春秋試射入格人勿爲陞六依法典居首沒技者出身加資之例一竝施以加資之典目今矯救之道莫如參上岐之稍廣若以禁御兩營從事官二窠換作實職自該營必於參上實職中自辟差出則當爲實職窠也至於捕廳從事官亦皆以有實職者差出則足可爲六品岐區處之資軍器寺判官與僉正竝爲四窠此若專付於兵批則在前爲此職者不無缺望之歎此則只以僉正二窠付於兵批判官二窠則如前自辟恐合事宜而雖以宣傳官廳射講言之射與講兩岐各有居首者陞敍及陞六之典此後射講居首者參上則自當陞敍而參下則除非射講俱魁者外待仕滿出六後陞敍實爲六品岐一分省減之道雖以準職言之只有訓正一窠故無論地處之如何若有準職承傳則輒以訓正爲歸官方之淆雜莫此爲甚軍器寺正依舊例差出以爲通瀜差擬之地則參上陞移之道竝與僉正及兩營從事官合爲五窠似可爲疏通之政矣大臣今方登筵下詢處之何如上曰曾經兵判各陳意見可也民始曰參上員額本有定數而出六之岐漸廣則虛司果之積滯未卽付職其勢固然在今通變之道或以參軍四窠陞作六品窠以廣參上之額稍減入仕之路或以禁軍射居首宣傳官射講居道之類施以加資陞敍等賞典使出六之階比前減數則似可爲矯救之一端矣文源曰虛司果之積滯未有若近來者出六之地漸廣參上之窠依舊臣意則宣傳官廳講射及一內禁軍春秋試射居首之類竝施加資之典四道參軍本非武窠四山監役革罷後中間創設者自今以後陞作參上窠陞六之數比前見減似可爲矯救之端以目下事言之年前禁旅出六在官者亦是陞資則作窠有裕足可爲虛司果區處之道矣上曰大臣之意何如鍾秀曰參軍是新創之窠變參下爲參上窠則其於虛司果區處之道豈不優足而宣薦出身之夥然莫今時若也參軍四窠添創之後猶患人多窠窄近四十年已行之例到今一朝革罷則出身輩必大段缺望旣出六而久未付職者雖甚可矜比之許多出身之初未沾職名而枯死者猶爲勝之參軍之變作參上窠一款臣不敢以爲恰好兵判所陳諸條別無掣礙之端依兵判言定式施行似好矣上曰武弁出六後積滯於虛司果萬萬可悶近來以加設權作諸窠區處外面雖似收用其實則積滯一也除非陞資或外任或汰遞則前此加設者未及遷除新出六品人依舊彌滿如無堂上窠外任窠之新增及出六岐之稍省則其弊將無已時矣然卿之所奏意在疏鬱誠好矣大抵官方至重不可圇如從事官備邊郞把摠等虛銜爲一時權作實職之窠常以爲大不可仍其從事官之名永作實職尤有不可今則卿以兩營從事官祿窠仍作實職爲請此則無妨依施以其祿但可作實職而已至於自辟則依監牧官例各岐實職中通瀜自辟爲可至於捕盜實從事官此四窠爲沈滯落仕者沾祿之資則奪彼屬此亦屬矜悶置之軍器僉正事近有壯營哨官遷轉之式在中庶固爲無於前之沾漑而人情不知足器僉之移作西班實職甚難處此所以趑趄而屢詢大臣者也此亦姑置之軍器正復設事與其古有今無公然爲文臣侈銜於大射而無端留窠及今復設於窠窄時亦好依此爲之宣傳官射講官出六事依卿言射講俱魁則陞六否則陞敍待陞六後調用因此而有定式者連五巡全布云者卽無一巡相錯而一直純然之謂也而近來該廳別單間五巡之類亦用連五巡例此後此例嚴禁可也出擧條𡊠曰臣旣有言端敢此仰達矣內禁將自是堂上武弁中淸選也差擬之際必擇其人地履歷乃是古法故臣累次待罪於本兵除非曾經守令及外將則未嘗檢擬矣近見此例蕩然只取宣傳官履歷而無難擧擬有乖格例自今申明舊典永爲定式好矣上曰依爲之鍾秀曰近來銓格之蕩然非獨兵批禁軍將一事而已時兵判之以申明舊典爲言者其心殊可貴也大凡舊典之漸壞孰非可悶而如銓法之最重者亦日就陵夷隨時隨意殆同乎分世界前則銓官雖或生疎政吏據例力塞則銓官亦不敢惟意所欲矣今則政吏旣漸不如古而設或有言輒多叱退不用云事之寒心莫此爲甚自今以往注擬之際一切遵守舊格毋敢一毫違越之意嚴飭兩銓俾爲實效有不可已矣上曰依爲之鍾秀曰近來政格之破壞雖不一其端殿最居下守令之不得爲陞品守令一事至今遵守無一闊狹矣信川郡守金鎜以義城縣令居下之後更未經一縣而直除郡守鎜素以吏治稱且有都監勞而其在嚴政格杜後弊之道終不可置而不論信川郡守金鎜改差當該銓官從重推考何如上曰係是法典且已移除原望筒勿施館官推考事依施可也出擧條秉鼎曰端陽祭單子明當分塡而近來侍從無論堂上堂下多有罷散者實無以推移分排合有罷散人員收敍之道故敢此仰達矣上曰依爲之出擧條命召對進前奎淳進讀貞觀政要自太宗有一駿馬止賜帛五十段命陳文義奎淳曰時代漸降而未能有直諫者矣古人告君之語則有曰毋若丹朱傲此直說去也至若晏嬰則不過諷諭其君而未免委曲宛轉之態此無他時君容諫之德不及古昔聖王而然也爲人君而能容直諫則又以來天下之言伏願聖明留心焉馥曰上番已陳文義更無仰達者而言路之開閉實係治道之汚隆伏願深留聖意以廣言路是臣區區之望也上曰所奏好矣晩秀等曰玉堂已陳文義臣等別無仰達矣命書傳敎曰明日景慕宮展拜仍行省牲省器路由館峴該房知悉百官隨駕及行禮置之侍衛軍兵亦依日瞻門擧動時例爲之事分付命退諸臣以次退出